open-index/open-wikipedia-markdown huggingface dataset:
Al-Manar

**al-Manar** (*Majakka*) on libanonilainen televisioyhtiö. Se on Lebanese Media Groupin tytäryhtiö, minkä osakkaina on muun muassa libanonilaisia kansanedustajia Bekaan laaksosta.

Yhdysvaltain valtiovarainministeriö ilmoitti jäädyttävänsä al-Manarin tilit 23. maaliskuuta 2006 yhdessä radioasema al-Nourin kanssa pitäen näitä Hizbollahin mediakäsinä. Kolmas Yhdysvaltain Hizbollahin kannattajana pitämä media on kommunistisen puolueen radio Sawt al-Shab.

Yhdysvaltain valtiovarainministeriön tiedotteen mukaan niin al-Manar kuin al-Nour ovat tarjonneet mainosaikaa Hizbollahille, joka on tätä kautta tarjonnut yhteystietoja ja kerännyt rahaa harjoittamaansa sosiaalityöhön. Tämän lisäksi Yhdysvaltain valtiovarainministeriön mukaan Hizbollahin johtaja Hassan Nasrallah olisi julkaissut kutsun kaikille libanonilaisille Hizbollahin sotilaalliseen koulutukseen osallistumiseksi niin al-Manarilla kuin al-Nourilla.

Vuonna 2004 Ranskan juutalaisten järjestö CRIF painosti Ranskan televisiota valvovaa CSA:ta, ettei al-Manarin sallittaisi televisioida ohjelmiaan Ranskassa siksi, että ne ovat järjestön mielestä antisemitistisiä. CSA taipui CRIF-järjestön vaatimukseen, ja al-Manar joutui lopettamaan lähetyksensä satelliitissa.

16. heinäkuuta 2006 Israel pommitti al-Manarin toimituksen käyttämän talon maan tasalle Beirutissa, sekä tuhosi Beirutin sähkölaitoksen öljyvarastoa siten, että 15 miljoonaa kilogrammaa öljyä vuoti pääasiassa Välimereen.

Syyrian kriisissä 2014 kanava asettui Hizbollahin tavoin Syyrian hallituksen puolelle.

## Lähteet

## Aiheesta muualla
*Yhdysvaltain valtiovarainministeriö:http://www.treasury.gov/press/releases/js4134.htm  U.S. Designates Al-Manar as a Specially Designated Global Terrorist Entity Television Station is Arm of Hizballah Terrorist Network
*Euroopan unionin komissio:http://europa.eu/rapid/pressReleasesAction.do?reference=MEMO/05/98&format=HTML&aged=0&language=EN&guiLanguage=en EU Rules and Principles on Hate Broadcasts: Frequently Asked Questions
Kuçovën piirikunta

**Kuçovën piirikunta** () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Beratin prefektuuriin, joka vastaa nykyistä Beratin maakuntaa. Piirikunnan pinta-ala oli 112 neliökilometriä ja vuoden 2001 väestönlaskennassa siellä oli 35&nbsp;571 asukasta. 

Piirikuntaan kuuluivat seuraavat kunnat: Kozare, Kuçovë ja Perondi. Pääkaupunkina toimi Kuçovë.

## Lähteet
Soweto

**Soweto** (, eli ) on kaupunkialue Johannesburgissa Etelä-Afrikan Gautengin provinssissa. Vuoden 2011 väestönlaskennan mukaan alueen väkiluku oli 1&nbsp;271&nbsp;628. Asukkaista on mustia 98,5 % eli 1 253 037 ja valkoisia 1 421 eli 0,11 %. Syynä valkoisten vähäiseen osuuteen on se, että apartheid-hallinnon aikana Soweto oli mustille varattu alue. Soweto on apartheid-ajan kuuluisin mustien asuinalue, mutta nykyisin köyhyys keskittyy Ramaphosaan ja muihin sen kaltaisiin uudempiin hökkelikyliin. Nobelin rauhanpalkinnolla palkitut Nelson Mandela ja Desmond Tutu ovat molemmat asuneet alueella. Soweto on Johannesburgin suosituin nähtävyys ja sinne järjestetään turistikierroksia.

## Katso myös

* Soweton mellakat

## Lähteet
Caloocan

**Caloocan** () on yksi Metro Manilan suurkaupunkialueen kaupungeista Filippiineillä. Kaupunki sijaitsee Manilasta pohjoiseen Quezon Cityn vieressä. Se jakaantuu kahteen osaan, Pohjois- ja Etelä-Caloocaniin, ja osilla ei ole yhteistä maarajaa. Caloocan on Filippiinien kolmanneksi suurin kaupunki Quezon Cityn ja Manilan jälkeen. Asukkaita kaupungissa on 1&nbsp;583&nbsp;978 (2015).

## Lähteet

## Aiheesta muualla
Nitoja

**Nitoja** on toimistotarvike, jolla voidaan kiinnittää paperiarkkeja nipuksi. Nitoja painaa niitin eli nitomanastan ensin nidottavan materiaalin läpi, ja taivuttaa sitten niitin päät metallilevyä vasten. Taivuttaminen estää nastaa irtoamasta ja nippua hajoamasta.

Tyypillisin nitoja on kevyt käsikäyttöinen laite, jolla voidaan kiinnittää yhteen korkeintaan parinkymmenen arkin nippuja. Paksumpiin nippuihin on käytettävä voimanitojaa, jonka pidempi varsi ja raskaampi rakenne kohdistavat suuremman voiman nidottavaan materiaaliin. Sähkönitojaa käyttämällä voidaan nitomista helpottaa edelleen. Nykyaikaisissa kopiokoneissa on usein ominaisuus, jolla kopioitavat arkkiniput nidotaan yhteen automaattisesti.

Useimmissa nitojissa on käännettävä tai liikuteltava alusta, jolla niitin päät voidaan ohjata taittumaan ulospäin. Tämä on tarkoitettu paperien väliaikaiseen kiinnitykseen. Näin paperit on helppo irrottaa toisistaan ilman repimistä tai paperivaurioita.

Joissain nitojissa on myös toiminto, joka painaa niitin paperin läpi taivuttamatta sitä laisinkaan. Tämä mahdollistaa paperien kiinnittämisen niin, että ne on helppo erottaa vetämällä.

Haaraniitillä voi yhdistää rei'itettyjä papereita toisiinsa.

## Lähteet
*WSOY Facta - nitoja.

### Viitteet

## Aiheesta muualla

* Yoshiko Osamitsu: Niititön nitoja on ekologinen . Matkasto 7.3.2013.
Lehdon hallitus

**Lehdon hallitus** oli Suomen tasavallan 48. hallitus, joka oli luonteeltaan virkamieshallitus. Hallitus toimi 18. joulukuuta 1963 – 12. syyskuuta 1964 eli 270 päivän ajan. Se oli Suomen pitkäikäisin virkamieshallitus.

Edellinen pääministeri Ahti Karjalainen esitti eronpyyntönsä joulukuussa 1963 sen jälkeen, kun muut porvaripuolueet olivat asettuneet hallituksessa vastustamaan Maalaisliiton suunnitelmia valtion talouden tasapainottamiseksi ja kokoomuslainen valtiovarainministeri Osmo P. Karttunen oli jättänyt paikkansa. Presidentti Urho Kekkonen ei antanut uuden hallituksen kokoamista kenenkään poliitikon tehtäväksi, vaan nimitti hallituksen muodostajaksi kauppa- ja teollisuusministeriön kansliapäällikkö Reino Lehdon. Uuden hallituksen ministereistä ulkoministeri Jaakko Hallama ja puolustusministeri, kenraali Kaarlo Leinonen olivat presidentin nimeämiä. Lehdon ohella hallitukseen tuli kolme muutakin kansliapäällikköä, jotka olivat Aarne Nuorvala valtioneuvoston kansliasta, Arno Hannus sisäministeriöstä ja Olavi Merimaa oikeusministeriöstä. Aikaisempaa hallituskokemusta oli Lehdon hallituksen ministereistä vain opetusministeri Reino Oittisella (samassa tehtävässä von Fieandtin hallituksessa) ja kauppa- ja teollisuusministeri Olavi J. Mattilalla (ulkomaankauppaministerinä Karjalaisen hallituksessa sen loppuaikoina). Kouluhallituksen pääjohtajana toiminut Oittinen oli puoluekannaltaan sosialidemokraatti, mutta hänen mukaantuloaan pidettiin tärkeänä, koska hän oli vireillä olleen peruskoulu-uudistuksen keskeisiä arkkitehteja.

Lehdon hallituksen valtiovarainministeri Esko Rekolan mukaan kyseessä oli Suomen historian kenties puhtain virkamieshallitus, koska aiemmissa von Fieandtin ja Kuuskosken hallituksissa samoin kuin myöhemmissä Auran ensimmäisessä ja toisessa sekä Liinamaan hallituksessa oli niiden luonteesta huolimatta keskustalaista ja sosialidemokraattista väriä. Kari Suomalainen sitä vastoin piirsi Lehdon hallituksen Maalaisliiton sätkynukeksi.

Lehto arveli pääministerin virkaan astuessaan, että hänen hallituksensa toimisi korkeintaan sata päivää, mutta kun ”ovelle koputtajia ei ilmaantunut” sadan päivän kohdalla, hallitus jatkoi pidempään.

## Kokoonpano

## Lähteet
Hävetkää!

__NOTOC__
**Hävetkää!** on Timo Rautiainen & Trio Niskalaukauksen omakustanteena julkaistu ensimmäinen mini-cd vuodelta 1997. 

Avausraidan "Leijonan periaatteet" sanoitukset ironisoivat Lionsklubin toimintaohjeita. Kolme seuraavaa kappaletta kertovat ympäristöasioista ja päätösraita "Tilinteon hetki" on Trio Niskalaukauksen kaikkien aikojen ensimmäinen valmistunut kappale.

Timo Rautiainen on kertonut, että cd:n kansikuvan idea on peräisin King Crimsonin vuoden 1974 albumin *[[Red (King Crimsonin albumi)|Red]]* kannesta, jossa King Crimsonin jäsenistä on otettu vastaava, vain puolittaiset kasvokuvat näyttävä mustavalkovalokuva.

*Hävetkää!*-ep:n kustannetunnus on "BALD 1963", joka viittaa Timo Rautiaisen hiusmuotiin ("Bald" on ) ja syntymävuoteen. Ranka Recordings julkaisi ep:n uudestaan toukokuussa vuonna 2002, jolloin koodiksi annettiin "ra071".

Kappaleet "Talvi-illan tarina" ja "Lajinsa viimeiset" julkaistiin uudelleensoitettuina versioina *[[Lopunajan merkit]]*-albumilla vuonna 1999.

## Kappaleet
Kaikki kappaleet säveltänyt ja sovittanut Timo Rautiainen.

# 
# 
# 
# 
# 

## Kokoonpano
* Timo Rautiainen – kitara, laulu
* Karri Rämö – kitara
* Teppo Haapasalo – kitara
* Arto Alaluusua – basso
* Seppo Pohjolainen – rummut, taustalaulu
* Valtteri Revonkorpi – kosketinsoittimet

### Tuotanto
* Tuomo Valtonen – äänittäjä, miksaaja
* Arto Revonkorpi – valokuvaus
* Timo Rautiainen – kansien suunnittelu

## Lähteet

## Aiheesta muualla
* 
*
Isabel (Salomonsaaret)

**Isabel** on yksi Salomoninsaarten maakunnista. Sen pääkaupunki on Buala Santa Isabelin saarella. Maakunnan  pinta-ala on 4&nbsp;136 km2, ja vuoden 2009 väestönlaskennassa siellä oli 26&nbsp;158  asukasta.

Isabelin maakunnan alueelle saapui ensimmäisenä eurooppalaisena Álvaro de Mendaña de Neira vuonna 1568. Maakunnan korkein kohta on Mount Kubonitu, joka kohoaa 1&nbsp;120 metrin korkeuteen merenpinnan yläpuolelle. 

## Lähteet
Intamin

**Intamin** on sveitsiläis-liechtensteinilainen huvipuistolaitteita ja kuljetuslaitteistoja valmistava yritys. Yhtiö on perustettu vuonna 1967. Se on valmistanut muun muassa Särkänniemen vuoden 2001 uutuuslaitteen Tornadon. Muita Intaminin valmistamia laitteita Suomessa ovat Panoraama, Hurjakuru, Kirnu, Koskiseikkailu, Half Pipe, Taiga ja Swingi, jotka kaikki sijaitsevat joko Särkänniemessä tai Linnanmäellä.

## Teknologia

### Laukaisuteknologia
Intamin on yksi parhaista esimerkeistä huvipuistoteknologian kehittämisessä. Intamin on kehittänyt mm. Lineaari-induktiomoottorin (LIM) sekä hydraulisen laukaisun, jolla junat voidaan laukaista lähtöasemalta jopa 200 km/h vauhdilla yli sadan metrin korkeuteen. Hydraulinen laukaisu ei ole kuitenkaan vielä täydellinen; radoissa tulee usein virheitä laukaisussa, joskus vakaviakin.

### Korkeus
Intamin valmistaa hyvin massiivisia laitteita. Intamin on valmistanut esimerkiksi entisen Kingda Ka -vuoristoradan Six Flags Great Adventure -puistolle. Vuoristorata on maailman korkein käytöstä poistettu vuoristorata ja aikajärjestyksessä maailman toinen 'stratacoaster' eli vuoristorata, joka menee yli 400 jalan (122 metriä). Edellinen ennätyskorkea vuoristorata oli alkuperäinen versio Top Thrill Dragsterista Cedar Pointissa, sekin Intaminin valmistama.

### Turvakaaret ja rata
Intamin valmisti aikoinaan vuoristoratoja, joissa oli ns. lap-bar -mekanismi uloslentojen estämiseksi. Kun kyseinen mekanismi oli havaittu liian epäturvalliseksi, Intamin alkoi käyttää ns. over-shoulder -mekanismia.

Intamin on valmistanut radan, jossa oli valmistuessaan eniten ylösalaisin meneviä käännöksiä maailmassa; Colossus-radassa Thorpe Parkissa Englannissa on 10 ylösalaista käännöstä.

## Aiheesta muualla
Hartes Land

__NOTOC__
**Hartes Land** () on Timo Rautiainen & Trio Niskalaukauksen vuonna 2004 julkaistu toinen saksankielinen albumi, jonka materiaali koostuu saksaksi käännetyistä *[[Rajaportti]]* ja *[[Kylmä tila (albumi)|Kylmä tila]]* -albumien kappaleista. Albumilla on mukana saksaksi käännettynä myös alun perin jo vuoden 2001 *[[Kuilun partaalla (EP)|Kuilun partaalla]]* -ep:llä julkaistu kappale "Nyt on mies!"

## Kappaleet
# 
# 
# 
# 
# 
# 
# 
# 
# 
# 
# 

## Kokoonpano
* Timo Rautiainen – laulu, kitara
* Jarkko Petosalmi – kitara
* Jari Huttunen – kitara
* Seppo Pohjolainen – rummut, taustalaulu
* Nils Ursin – basso, kosketinsoittimet

### Muut
* Tuomas Holopainen – kosketinsoittimet
* Tapio Wilska – murinalaulu
* Pekka Kujamäki – puhe, käännökset
* Eicca Toppinen – sello
* Tuomo Valtonen – äänittäjä

## Arvostelut
* Imperiumi.net: 

## Lähteet

## Aiheesta muualla
* 
*
Maaria Leinonen

**Eeva Maaria Leinonen** (27. elokuuta 1933 Iisalmi –  27. joulukuuta 2013 Kuopio) oli yksi Suomen siteeratuimmista kristillisistä runoilijoista. Hän tarkastelee hengellisissä runoissaan niin yhteiskunnallisia epäkohtia ja ihmissuhteiden ongelmia kuin arjen pieniä asioitakin. Hänen runouttaan on luonnehdittu myös sanalla sosiaalilyriikka. Leinosen kustantaja on Kirjapaja.

Leinosen vanhemmat olivat maanviljelijä Juho Leinonen ja Anna Partanen.

## Tuotanto
* *Ihminen on ihmisen toivo*, (1980), runoja
* *Jos näkisit, rakastaisit*, (1983), runoja
* *Kuinka kaukaa tähän hetkeen*, (1984), runoja
* *Ei muuri vaan portti*, (1985), runoja
* *Kuin avaisin vierasta ovea*, (1986), runoja
* *Aurinko, älä laske*, (1987), runoja
* *Avohaava*, (1988), novelleja
* *Silmissä uudet unet*, (1989), runoja
* *Uni niin todellinen*, (1990), runoja
* *Sanat kuin ystävän käsi*, Valitut runot 1980–1990.
* *Suven ja talven välimerkit*, (1992), runoja
* *Ja tähdet niin kirkkaat*, (1993), runoja
* *Iloa tämä aamu*, (1994), runoja
* *Päivä kaunistuu illan runoksi*, (1994), runoja
* *Kuin salama kuin sateenkaari*, (1995), runoja
* *Otsalla perhosen varjo*, (1996), runoja
* *Unet kukkina tielle. Valitut runot*, 1980–1994.
* *Teen matkaa lähelle, kauas*, (1997), runoja
* *Ilon säde*, (1998), runoja
* *Rakkauden kukka*, (1998), runoja
* *Tuuli tulee uniin*, (1999), runoja)
* *Surun sisar on lohdutus*, (2000), runoja
* *Niin kuin puut puhuvat*, (2001), runoja
* *Turvassa toistemme lähellä* Runoja lähimmäisyydestä 1980–2000.
* *Ajattelen sinua tänään*, (2002), runoja
* *Silta joka kantaa*, (2003), runoja
* *Sydämessäni tämä maa*, (2003), runoja
* *Aurinkopälviä* (2004), runoja
* *Lapsuuden pilviniityt*, (2004), runoja
* *Varjo vierellä valo*, (2005), runoja
* *Kootut runot. Elämän täysi*, 1980–1993, 2005
* *Kootut runot. Matka on laulu*, 1994–2005, 2006
* *Lähemmäs askel askeleelta*, runoja (2007)
* *Laulu tältä rannalta*, runoja (2008)

## Lähteet

## Aiheesta muualla
*
Korpivoirousku

**Korpivoirousku** (*Lactarius tuomikoskii*) on kuusen seuralaisena korpimaisissa mustikkatyypin metsissä kasvava, kellertyvämaltoinen vaaleankeltainen rouskulaji. Sen lakin halkaisija on 9–17&nbsp;cm ja väritys tasaisen vaaleankeltainen. Nuorten sienten lakkien reunat ovat karkeakarvaisia, vanhemmiten kaljuuntuvia. Heltat ovat puhtaanvalkoisia. Korpivoirouskun jalka on sangen iso ja vankka, ja se kapenee tyveä kohden. Maitiaisneste on valkoista mutta värjääntyy ulos tullessaan perin pian rikinkeltaiseksi.

Korpivoirousku kelpaa syötäväksi, kunhan sen ensin esikäsittelee keittämällä.

## Lähteet

## Aiheesta muualla
*Luontonetti: Korpivoirousku (''Lactarius tuomikoskii'') (Arkistoitu versio sivustosta)
Tepelenën piirikunta

**Tepelenën piirikunta** () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Gjirokastërin prefektuuriin, joka vastaa nykyistä Gjirokastërin maakuntaa. Piirikunnan pinta-ala oli 817 neliökilometriä ja vuoden 2001 väestönlaskennassa siellä oli 32&nbsp;465 asukasta. 

Piirikuntaan kuuluivat seuraavat kunnat: Buz, Memaliaj, Krahës, Kurvelesh, Lopës, Luftinjë, Memaliaj Fshat, Qendër, Qesarat ja Tepelenë. Pääkaupunkina toimi Tepelenë.

## Lähteet
Kyynelkaasu

**Kyynelkaasu** on yleisnimitys joukolle kemikaaleja, joita käytetään ihmisten tilapäiseen tainnuttamiseen silmien ja hengityselimien ärsytyksen avulla. Kyynelkaasua voidaan käyttää joko suihkeena tai erityisellä kyynelkaasukranaatilla.  Muun muassa poliisit käyttävät kyynelkaasua mellakoiden ja mielenosoitusten hajottamiseen.

## Käytettyjä yhdisteitä
* OC, paprika- (”pippuri-”) sumutin
* CS-kaasu, 2-klorobentsalmalononitriili
* CR-kaasu, dibentsoksatsepiini
* CN-kaasu, fenasyylikloridi
* Nonivamidi
* Bromiasetoni, ei enää käytetä myrkyllisyytensä takia
* Metyylibentsyylibromidi, ei enää käytetä myrkyllisyytensä takia
* syn-propaanitiaali-S-oksidi, 1-Sulfinyylipropaani, sipulista saatava aine

## Aiheesta muualla
*Tiede.fi: Jussi Kukkonen, Miten kyynelkaasu vaikuttaa?
SASO

**South African Students' Organisation** (**SASO**) oli eteläafrikkalainen apartheid-hallintoa vastustaneiden mustien opiskelijoiden opiskelijajärjestö. Järjestö perustettiin vuonna 1968 ja sen perustajajäseniä oli Steve Biko. Järjestön merkitys Bikon Musta tietoisuuden-liikkeessä oli merkittävä.
Lapinvuokkorousku

**Lapinvuokkorousku** (*Lactarius dryadophilus*) on tunturipaljakoilla kasvava, violetiksi värjääntyvä rouskulaji. Sen lakin halkaisija on 4–8,5 senttimetriä leveä. Lakki on kupera ja paksumaltoinen, ja se on kermankellertävä, vanhemmiten valkeanruskea. Lakissa on niukkaa karvoitusta. Heltat ovat kellanvalkoiset. Lapinvuokkorouskun kermanvärinen jalka on paksu ja 2–4 senttimetriä pitkä. Maitiaisneste on valkoista, mutta se värjää vahingoittuneet kohdat violetiksi. Lapinvuokkorousku on erittäin harvinainen laji, ja sitä on tavattu Suomessa vain muutamasta paikasta Enontekiöltä ja Utsjoelta. Sieni kasvaa kalkkipitoisessa maassa ja on luultavasti lapinvuokon juurisieni. Kasvuaika on heinäkuusta elokuuhun.

Lapinvuokkorousku kelpaa syötäväksi ryöppäyksen jälkeen.

Lapinvuokkorousku on Suomessa silmälläpidettävä laji.

## Lähteet

## Aiheesta muualla
*Russulales News: Valokuva (Arkistoitu versio)
* Laji.fi: Lapinvuokkorousku
Pekko

**Pekko** voi tarkoittaa:

*Pekko, miehen etunimi
*pellonpekko, mytologiahahmo
* Pekko Aikamiespoika, Timo Koivusalon luoma komediahahmo.
Delirium tremens

**Delirium tremens** (usein myös **juoppohulluus**) on pitkäaikaisen ja runsaan (satunnaisesti myös lyhytaikaisen) alkoholin käytön äkillisestä lopettamisesta johtuva psykofyysinen sairaustila. Juoppohulluus tulee yleensä muutama päivä juomisputken lopettamisen jälkeen, kun krapula on jo mennyt ohi. Latinaksi *[[delirium]]* tarkoittaa sekavuustilaa ja *tremens* vapinaa.

## Oireet
Tavallisimpia oireita ovat aggressiivisuus, sekavuus ja pelottavat hallusinaatiot, joita ovat etupäässä visuaaliset näyt (”pikku-ukkojen” näkeminen). Toinen yleinen aistiharha on formikaatio, jolloin potilas tuntee hyönteisiä ryömivän ihollaan. Alkoholiaistiharhaisuus on alkoholipsykoosin muoto, jossa potilas kärsii aistiharhoista ilman varsinaista deliriumia (sekavuutta).

Joissakin tapauksissa on havaittu epileptisiä kohtauksia sekä juoppohulluuden uusiutuminen 5–7 vuorokauden kuluttua. Pitkäaikaiset oireet, kuten levottomuus, univaikeudet ja autonomisen hermoston oireet, voivat jatkua jopa puoli vuotta, minkä seurauksena useat potilaat sortuvat jälleen juomaan päästäkseen oireista eroon.

## Syy
Alkoholi lamauttaa hermosoluja tehostamalla GABA-välittäjäaineen vaikutusta GABA-A-reseptoreiden toimintaan ja samalla vähentämällä sen vastavaikuttajan glutamaatti-välittäjäaineen vaikutusta NMDA-reseptoreissa (GABA jarruttaa hermosolujen toimintaa ja glutamaatti kiihottaa). Pitkäaikainen alkoholinkäyttö aiheuttaa toleranssin kehittymiseen alkoholin lamauttaville vaikutuksille, joka ilmenee GABA-A-reseptoreiden määrän vähentymisenä ja samanaikaisena NMDA-reseptoreiden herkkyyden lisääntymisenä. Alkoholinkäytön äkillinen lopettaminen aiheuttaa tällöin kiihottavien välittäjäaineiden ylijäämän hermostoon eli "yliaktiivisuustilan", jonka kliinisinä merkkeinä ovat vieroitusoireet ja kouristelut. Toistuvat vieroitusoireet johtavat lisääntyneeseen alttiuteen sairausjaksoille, minkä seurauksena juomishimo ja vieroitusoireet vaikeutuvat ja alttius kouristuksille sekä delirium tremensille lisääntyvät.

## Hoito
Juoppohulluuden hoito tapahtuu yleensä yleissairaalassa, ja usein käytetään lääkkeitä, kuten bentsodiatsepiinia ja haloperidolia.

Delirium tremensin aiheuttama kuolleisuus on nykyisin noin 5–15&nbsp;%. Kuolemat johtuvat yleensä hengitysvajauksesta tai rytmihäiriöstä. Ennen delirium tremensin nykyisten, suhteellisten tehokkaiden hoitomenetelmien kehittämistä sairauden aiheuttama kuolleisuus oli jopa 35&nbsp;%.

## Katso myös
* Alkoholismi

## Lähteet

## Aiheesta muualla
* 
* 
*
Suomi olympialaisissa

**Suomi osallistui olympialaisiin** ensimmäistä kertaa vuonna 1908 Lontoossa, ja siitä lähtien maa on osallistunut jokaisiin kesä- ja talviolympialaisiin. Suomen joukkue tosin otti osaa jo vuoden 1906 välikisoihin, mutta niitä ei katsota virallisiksi kesäolympialaisiksi.

Vaikka Suomi ei ollut itsenäinen valtio, se osallistui vuosina 1908 ja 1912 olympialaisiin omana joukkueenaan. Kesäkuussa 1914 Kansainvälinen olympiakomitea päätti venäläisten vaatimuksesta, ettei näin saanut enää tehdä vaan suomalaisten oli vastedes kuuluttava Venäjän joukkueeseen. Tätä päätöstä ei kuitenkaan sovellettu yksissäkään kisoissa, sillä jo samana vuonna syttyi ensimmäinen maailmansota, jonka vuoksi vuoden 1916 kisat peruutettiin, ja ennen seuraavia, vuoden 1920 kisoja Suomi oli itsenäistynyt.

Suomen menestyksekkäimmät lajit ovat kesäolympialaisissa olleet aikojen saatossa yleisurheilu ja paini. Yleisurheilussa menestystä on tullut etenkin kestävyysjuoksussa ja keihäänheitossa. Talviolympialajeista eniten menestystä Suomi on saanut maastohiihdossa ja mäkihypyssä. Menestynein suomalaisurheilija olympialaisissa on ollut Paavo Nurmi.

Suhteutettuna väkilukuun Suomi on kaikkien aikojen menestynein maa kesäolympialaisissa.

## Mitalit olympialaisittain

### Mitalit kesäolympialaisissa

### Mitalit talviolympialaisissa

## Mitalit lajeittain

### Mitalit kesäolympialajeissa

### Mitalit talviolympialajeissa

## Katso myös
* Luettelo suomalaisista olympiamitalisteista

## Lähteet
Aleksandr Keržakov

**Aleksandr Anatoljevitš Keržakov** (, s. 27. marraskuuta 1982 Jaama, Venäjän SFNT, Neuvostoliitto) on venäläinen jalkapalloilija, pelipaikaltaan hyökkääjä. Hän pelasi kotimaansa lisäksi Espanjassa ja Sveitsissä. Hän on tehnyt eniten maaleja Venäjän maajoukkueessa.

## Ura

Keržakov on pietarilaisen junioriakatemian Smenan kasvatti. Kaudella 2000 hän pelasi Svetogorets Svetogorskin riveissä ja johdatti 18 maalillaan Svetogorskin luoteisen aluesarjan voittoon. Kaudeksi 2001 Keržakov siirtyi Zenit Pietarin riveihin, jossa hän oli saavuttamassa kolmatta sijaa debyyttikaudellaan sekä kakkossijaa kaudella 2003. Kaudella 2004 Keržakov oli Venäjän valioliigan maalikuningas 18 osumalla. Keržakov teki myös yhteensä 15 maalia UEFA Cupissa Zenitin riveissä.

Joulukuussa 2006 Keržakov siirtyi espanjalaisseura Sevillaan, jonka kanssa hän teki vuoteen 2012 ulottuneen sopimuksen. Zenit sai Keržakovista viiden miljoonan euron siirtokorvauksen. Seuraavana keväänä Keržakov voitti Sevillan kanssa Espanjan cupin Copa del Reyn ja UEFA Cupin. Hän pääsi molempien kilpailuiden loppuottelussa vaihdosta kentälle. Kokonaisuudessaan peliaika Sevillassa jäi kuitenkin vähiin ja valmentajanvaihdoksen myötä Keržakovin asema heikkeni entisestään. Helmikuussa 2008 hän palasi Venäjälle ja siirtyi seitsemällä miljoonalla eurolla Dynamo Moskovan joukkueeseen.

Moskovassa Keržakov pelasi kahden kauden ajan. Hän pelasi Dynamo Moskovan kokoonpanossa 58 ottelussa, joissa teki 23 maalia. Venäjän pääsarjakaudeksi 2010 Keržakov palasi Moskovasta Pietarin Zenitiin.

Venäjän maajoukkueessa Keržakov debytoi vuonna 2002. Hän pelasi vuoden 2002 MM-kilpailuissa ja vuoden 2004 EM-kilpailuissa. Keržakov oli viidellä maalillaan Venäjän paras maalintekijä vuoden 2008 EM-kilpailuiden karsinnoissa, mutta ei saanut kutsua lopputurnaukseen. Hän pelasi jälleen EM-kilpailuissa 2012 ja MM-kilpailuissa 2014. Kaikkiaan hän pelasi urallaan 91 maaottelua ja teki niissä 30 maalia.

## Tilastot

## Lähteet

## Aiheesta muualla

* Aleksandr Keržakovin sivusto 
* Aleksandr Keržakov Dynamo Moskovan sivustolla 
* Aleksandr Keržakov Venäjän valioliigan sivustolla 
* Aleksandr Keržakov Venäjän jalkapalloliiton sivustolla
Marissa Ribisi

**Santina Marissa Ribisi** (s. 17. joulukuuta 1974 Los Angeles, Kalifornia) on yhdysvaltalainen näyttelijä.  Hän on näyttelijä Giovanni Ribisin sisar. Ribisin ensimmäinen rooli pitkässä elokuvassa oli Cynthia Dunn elokuvassa *[[Surutta? Sekaisin]]*.

Ribisi avioitui muusikko Beckin kanssa huhtikuussa 2004, hieman ennen heidän poikansa syntymää. He erosivat vuonna 2021. Ribisi on skientologi.

## Elokuvia
* *[[Surutta? Sekaisin]]* (*Dazed and Confused*, 1993)
* *[[Rokkaava Bradyn perhe]]* (*The Brady Bunch Movie*, 1995)
* *[[Pleasantville - Onnellisten kaupunki]]* (*Pleasantville*, 1998)
* *[[Vain yksi tyttö]]* (*Some Girl*, 1998)
* *[[Pahin rikos]]* (*True Crime*, 1999)
* *[[100 kimmaa]]* (*100 Girls*, 2000)

## Lähteet

## Aiheesta muualla
* 
*
Alaskavuoristo

**Alaskavuoristo** () on 650 kilometriä pitkä vuoristo eteläisessä Keski-Alaskassa Yhdysvalloissa. Vuoristossa sijaitsee Pohjois-Amerikan korkein vuori, Denali (tunnettu aiemmin nimellä Mount McKinley). *Alaskavuoristo*-nimeä (*Alaska Range*) käytti ensimmäisenä luonnontieteilijä W. H. Dall vuonna 1869.

## Korkeimmat vuoret
* Denali (6 194 m)
* Mount Foraker (5 304 m)
* Mount Hunter (4 442 m)
* Mount Hayes (4 216 m)
* Mount Silverthrone (4 029 m)
* Mount Deborah (3 761 m)
* Mount Huntington (3 730 m)
Lezhën piirikunta

**Lezhën piirikunta** () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Lezhën prefektuuriin, joka vastaa nykyistä Lezhën maakuntaa. Piirikunnan pinta-ala oli 479 neliökilometriä ja vuoden 2001 väestönlaskennassa siellä oli 68&nbsp;218 asukasta. 

Piirikuntaan kuuluivat seuraavat kunnat: Balldren i Ri, Blinisht, Dajç, Kallmet, Kolsh, Lezhë, Shëngjin, Shënkoll, Ungrej ja Zejmen. Pääkaupunkina toimi Lezhë.

## Lähteet
Portia de Rossi

**Portia de Rossi** (Portia Lee James DeGeneres, syntyjään **Amanda Lee James Rogers** s. 31. tammikuuta 1973) on australialainen näyttelijä. De Rossi syntyi Melbournessa Victorian osavaltiossa. Hän muutti nimensä nykyiseen muotoonsa ollessaan 15-vuotias. 

De Rossin ensimmäinen merkittävä rooli oli elokuvassa *[[Seireenit (elokuva)|Seireenit]]* vuonna 1994. Pian tämän jälkeen hän muutti Los Angelesiin. De Rossi tunnetaan ehkä parhaiten roolistaan asianajaja Nelle Porterina sarjassa *[[Ally McBeal]]*. Hän näytteli sarjassa vuodesta 1998 sen loppuun, vuoteen 2002 asti. Vuodet 2003–2006 de Rossi näytteli menestyskomediassa *[[Sukuvika]]*.

Portia de Rossin puoliso on näyttelijä Ellen DeGeneres; vuodesta 2004 seurustellut pari meni naimisiin elokuussa 2008.

## Filmografia

**[[Seireenit (elokuva)|Seireenit]]* (1994)
**[[Scream 2]]* (1997)
**[[Ally McBeal]]* (1997–2002) (televisiosarja)
**[[Stigmata (elokuva)|Stigmata]]* (1999)
**[[Sukuvika]]* (2003–2006, 2013) (televisiosarja)
**[[Cursed]]* (2005)
**[[Muodon vuoksi]]* (2007) (televisiosarja)
**[[Better off Ted]]* (2009–2010) (televisiosarja)
**[[Scandal (televisiosarja)|Scandal]]* (2014–) (televisiosarja)

## Lähteet

## Aiheesta muualla
*
Kosmas Aitolialainen

**Kosmas Aitolialainen** (, maallikkonimeltään *Konstantínos* (1714 Mégas Déndros, Aitolia, Kreikka – ) oli pyhimys ja apostolien vertainen pappismarttyyri.

Mentyään Athokselle ja jäätyään Filótheoksen luostariin Konstantinos pyhitti elämänsä hengellisille asioille. Hänestä tuli munkki nimellä Kosmas ja myöhemmin hänet vihittiin pappismunkiksi.

Niinpä Kosmas julisti evankeliumia Konstantinopolissa ja sen lähialueilla, sitten Tonavan alueella, Pohjois-Kreikassa, Thessalonikissa, Véroiassa (Beroiassa), Akarnaniassa ja Aitoliassa sekä Agía Mávran (Lefkas) ja Kefalonián saarilla ja eräillä muillakin alueilla etenkin Albaniassa. Hänen johdollaan avattiin kirkkokouluja kaupungeissa ja kylissä. Kerrotaan, että niitä olisi ollut yhteensä noin 200 alkeiskoulua ja 10 jatkokoulua.

Kosmaksen apostolinen palvelus sai marttyyrilopun elokuussa vuonna 1779. Turkkilaiset Kourt paššan määräyksestä pidättivät 65 vuoden ikäisen Kosmaksen ja hirttivät hänet.

Ortodoksinen kirkko viettää hänen muistopäiväänsä vuosittain elokuun 24. päivänä.

## Aiheesta muualla
* Pyhä Kosmas Aitolialainen / Ortodoksi.net
Nummelan rautatieasema

**Nummelan rautatieasema** () on rautatieasema Nummelan taajamassa Vihdissä. Se kuuluu Suomen rataverkon osaan . Asemalla on nykyisin ainoastaan tavaraliikennettä. Turvalaitteena liikennepaikalla oli marraskuuhun 2009 saakka niin kutsuttu *köyhänmiehen releasetinlaite* eli varmistuslukko- ja opastinturvalaitos ennen kauko-ohjauksen käyttöönottoa.

Asemarakennuksen on suunnitellut 1918 rautatiehallituksen yliarkkitehti Bruno Granholm. Alkujaan oli alakerrassa II:n ja III:n luokan odotussali, toimisto ja asemapäällikön huone, matkatavarahuone ja postitoimisto. Yläkerrassa oli kaksi asuntoa virkailijoiden käyttöön.

Toisen maailmansodan jälkeen Nummela alkoi kasvaa nopeasti, ja 1960-luvulla se oli jo Vihdin kirkonkylää suurempi taajama ja kunnan tärkein teollisuuskeskus. Hyvät liikenneyhteydet vetivät taajamaan uusia asukkaita, mutta tämä ei ollut niinkään rautatien, vaan Helsingin suuntaan valmistuneen moottoritien ansiota. Henkilöliikenne koko Hyvinkään ja Karjaan välisellä rataosalla lakkautettiin vuonna 1983 ja Nummelan asema muutettiin miehittämättömäksi vuonna 1993.

Myöhemmin asemarakennuksessa on toiminut muun muassa kirpputori ja se on ollut vapaaseurakunnan käytössä.

Aiempi, vuonna 1873 rakennettu asemarakennus sijaitsi vähän etelämpänä, nykyiseltä asemalta Lohjan suuntaan.

Nummelan rautatieaseman omisti Senaatti-kiinteistöt marraskuuhun 2014 asti, jolloin sen osti yksityishenkilö, joka aikoo saneerata asemarakennuksen yläkerran asuintiloiksi ja alakerran yrityksensä käyttöön.



## Katso myös
* Vihti-Nummelan rautatieasema, suunniteltu uusi asema noin kolme kilometriä etelämpänä

## Lähteet

## Aiheesta muualla
Vihtori Storck

**Vihtori Storck** (22. kesäkuuta 1911 Kinnula – 18. elokuuta 1993) oli kinnulalainen maanviljelijä, maallikkosaarnaaja ja kansantaiteilija.

Storck syntyi köyhään seitsenlapsiseen perheeseen. Hän oli kahdesti aviossa. Hän sai lestadiolaisen herätyksen 1930-luvulla ja hän toimi saarnaajanakin. Hän oli sodassa viisi vuotta, ja asemasodan aikana hänen taiteellinen lahjakkuutensa tuli esiin. Hän sai tehdä esimiehilleen puuveistoksia muun muassa eläinaiheista.

Sodasta palattuaan Storck raivasi Kinnulan kivisistä pelloista maatilan, jota viljeli eläkkeelle siirtymiseensä saakka. Vasta eläkevuosina hän rakensi ateljeen ja ryhtyi maalaamaan öljyväreillä, mutta ei arastellut oudompiakaan tekniikoita. Hän teki myös korkokuvamaalausta. Hänen töissään näkyy uskonnolliset aiheet sekä kotipaikkakunnan tavat ja vanhat tapahtumat. Näiden kuvaamisessa häntä voi pitää naivistina. Maalausten perusteella Storckia ei uskonnostaan huolimatta voi pitää ahdasmielisenä. Storck katsoi niin ikään, että vanhoista tavoista ja työmenetelmistä on syytä jäädä tietoa jälkipolville.

Storckin luonnollista kokoa oleva valjastettu puinen hevosveistos on Sotamuseossakin. Puun lisäksi Storck on tehnyt paperi- ja kiviveistoksia. Kiviveistoksissa on erikoista luonnonkiven ja laastin yhdistäminen. Hänen eläin- ja ihmishahmonsa ovat ilmeikkäitä.

Vihtori Storckin perinneyhdistys pitää yllä perinneateljeeta Kinnulassa. Storckin ensimmäinen puoliso oli Kinnulassa syntynyt Hilda Sofia (o.s. Hänninen, s. 1906 – k. 1967) ja toinen puoliso Rovaniemellä syntynyt Aune Amanda (o.s. Jäntti, s. 1930 – k. 2011 Kinnula). Storckilla on yksi lapsi, vuonna 1929 syntynyt tytär ensimmäisestä avioliitosta.

## Lähteet

## Aiheesta muualla
*Perinneyhdistys
Streletskajan kulttuuri

**Streletskajan kulttuuri**  kehittyi Keski-Donilla Itä-Euroopassa noin 37 000-32 000 vuotta sitten ehkä keskipaleoliittisesta Moustierin kulttuurista. Se oli Aurignacin aikalainen ja Kostenki-Spinen edeltäjä. Tämä varhainen myöhäispaleoliittinen kulttuuri on tullut tunnetuksi kolmiomaisista keihäänkärjistä, jotka on työstetty hyvin litteiksi ja isketty kaksipuolisesti.

Tämä vaatii taitoa kivenkäsittelyssä. Streletskajan kulttuuri saattoi olla ensimmäinen kaksipuolisen, ohuen kivitekniikan käyttäjä Euroopassa ts. ennen Solutrén kulttuuria.
Streletskajan kulttuurin arvellaan jollain tavoin liittyvän Amerikan muinaiseen asuttamiseen. Kaksipuolisten litteiden keihäänkärkien valmistus on voinut levitä Itä-Aasiaan ja edelleen Amerikkaan.
Sungirin hautalöydöt ovat Streletskajan seuraajia, ja voidaan puhua Streletskajan-Sungirin kulttuurista.

## Katso myös
*Myöhäispaleoliittinen
*Kostenkin kulttuuri
*Aurignacin kulttuuri
*Solutrén kulttuuri

## Lähteet
Pukën piirikunta

**Pukën piirikunta** () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Shkodërin prefektuuriin, joka vastaa nykyistä Shkodërin maakuntaa. Piirikunnan pinta-ala oli 1&nbsp;034 neliökilometriä ja vuoden 2001 väestönlaskennassa siellä oli 34&nbsp;454 asukasta. 

Piirikuntaan kuuluivat seuraavat kunnat: Blerim, Iballe, Fierzë, Fushë-Arrëz, Gjegjan, Pukë, Qafë-Mali, Qelëz, Qerret ja Rrapë. Pääkaupunkina toimi Pukë.

## Lähteet
Bellinzona

**Bellinzona** (saks. *Bellenz*) on Ticinon kantonin pääkaupunki ja italiankielisen Sveitsin keskus. Kaupungissa on noin 43&nbsp;000 asukasta.

## Maantiede
Bellinzona sijaitsee Ticinojoen laaksossa. Kaupungin korkein vuori on Pizzo di Claro (2&nbsp;727 m mpy.).

## Kuntaliitos 2017
Nykyinen Bellinzona muodostui 2.4.2017, kun 12 kuntaa – Camorino, Claro, Giubiasco, Gnosca, Gorduno, Gudo, Moleno, Monte Carasso, Pianezzo, Preonzo, Sant’Antonio ja Sementina – liitettiin Bellinzonaan. Tällöin kaupungin pinta-ala lähes 10-kertaistui ja väkiluku kasvoi yli kaksinkertaiseksi.

## Nähtävyydet
Castelgranden, Montebellon ja Sasso Corbaron keskiaikaiset linnat kuuluvat Unescon maailmanperintöluetteloon. Castelgrande sijaitsee kallionhuipulla, josta se hallitsee koko Ticinon laaksoa. Linnan muurit ovat aikoinaan katkaisseet kulun pohjoiseen ja suojanneet kaupunkia. Montebello liittyy samaan muurijärjestelmään. Sasso Corbaro sijaitsee linnoituksesta erillään noin 450 metrin korkeudessa linnoituksen kaakkoispuolella.

Gnoscan kylässä sijaitsee tähtitieteilijä Stefano Sposettin observatorio, jonka laitteilla on löydetty kymmeniä pikkuplaneettoja.

## Liikenne
Moottoritie A2 ja Gotthardin rautatie kulkevat Ticinojoen laaksossa ja Bellinzonan kautta. Moottoritien A13 eteläinen päätepiste on Bellinzona. 

Bellinzona on junayhtiö Tilon keskuspaikka.

## Urheilu
AC Bellinzona on bellinzonalainen jalkapalloseura.

## Lähteet
*

### Viitteet

## Aiheesta muualla

*
Kolmiulotteisuus

**Kolmiulotteisuus** on tila, jossa paikka määritellään kolmen koordinaatin avulla. Yleisimmin käytetyssä suorakulmaisessa eli *karteesisessa* koordinaatistossa akselit ovat suorassa kulmassa toisiinsa nähden, ja niiden nimet ovat   X (vaaka), Y (pysty) ja Z (syvyys). Yhtä täsmällisesti voidaan määrittää paikka *pallokoordinaatistossa* jossa ilmoitetaan kohteen korkeuskulma, kiertokulma ja etäisyys origosta. 

## Katso myös
* Yksiulotteisuus
* Kaksiulotteisuus

## Lähteet

## Kirjallisuutta
*
Henkilökortti

**Henkilökortti** on asiakirja, joka on tarkoitettu henkilöllisyyden todistamiseen. Henkilökortti voi sisältää henkilön koko nimen, valokuvan, iän ja syntymäpäivän, sukupuolen, osoitteen, nimikirjoituksen, asianmukaisia numeroita (esimerkiksi henkilötunnuksen), ammatin, rajoituksia ja kansalaisuuden. Sitä voidaan myös käyttää nopeaan omistusoikeuden vahvistamiseen esimerkiksi ostettaessa luottokortilla. 

Suhtautuminen henkilökortteihin vaihtelee eri maissa. Britanniassa ja Yhdysvalloissa ei ole yhtenäistä henkilökorttijärjestelmää, tai siihen liittyvää väestörekisteriä. Henkilöyden todistamiseen käytetään tällöin passia tai ajokorttia; toisaalta esimerkiksi asuinpaikan voi todistaa sähkö- tai kaasulaskulla.

Näissä maissa yhtenäisen henkilökorttijärjestelmän luominen on ollut vilkkaan keskustelun aiheena ja sitä on vastustettu mm. kansalaisvapauksien perusteella; toisaalta hallitukset ovat perustelleet niiden käyttöönottoa mm. terrorismin ja laittoman maahanmuuton ja identiteettivarkauksien torjunnalla. Britanniassa Cameronin hallitus määräsi heti virkaanasettamisensa jälkeen *Identity Documents Act 2010*:lla maan väestörekisterin tuhottavaksi.

## Suomi

Suomessa poliisin myöntämä henkilökortti toimii henkilötodistuksena ja rajoitetusti matkustusasiakirjana.

Nykyisin kaikki poliisin myöntämät henkilökortit ovat sirullisia, lukuun ottamatta alaikäisille ilman huoltajan suostumusta myönnettävää ja väliaikaista korttia. Sirulliset henkilökortit sisältävät Digi- ja väestötietoviraston kansalaisvarmenteen. Varmenne mahdollistaa henkilön luotettavan tunnistamisen sähköisessä asioinnissa. 1.9.2003 asti oli mahdollista tilata myös siruton henkilökortti. Tällöin sirullista henkilökorttia kutsuttiin **sähköiseksi henkilökortiksi** tai **HST-kortiksi** (HST on lyhenne sanoista henkilön sähköinen tunnistaminen).

## Katso myös
*Passi
*Biopassi
*Viisumi
*vCard
*Turvapaino

## Lähteet

## Aiheesta muualla

*Poliisi: Henkilökortit
Super Trouper (albumi)

**Super Trouper** on ruotsalaisen Abba-yhtyeen seitsemäs studioalbumi. Albumin nimi tulee isoissa konserttitapahtumissa käytettävästä valonheittimestä. Albumi on julkaistu uudelleen uudelleenmasteroituna kolmesti, 1997, 2001 ja 2011. Albumi nousi aikoinaan Britannian albumilistan ykköseksi.

Albumilla Abba vähensi diskovaikutteita ja palasi alkuaikojensa poprockiin. Yhtyeen jäsenten keskinäiset avioliitot olivat tähän aikaan jo päättymässä ja kenties siksi albumi on sävyltään vakavampi kuin yhtyeen alkuaikojen teokset. *Super Trouper* -albumin sanoitukset käsittelevät esimerkiksi yhtyeelle ajankohtaista asiaa eli avioeroa.

Levyn kenties tunnetuin kappale ja Abban klassikoihin lukeutuva "The Winner Takes It All" on kuvaus parisuhteen kariutumisesta. Levyllä on myös uudenvuoden klassikko "Happy New Year" sekä kiertue-elämän rasittavuudesta kertova nimikkokappale, "Super Trouper". Ylemmän sosiaaliluokan elämästä kertova "On And On And On" puolestaan on kunnianosoitus Benny Andersonin suosikkiyhtyeelle The Beach Boysille, mikä kuuluu kappaleen kertosäkeessä johon on lainattu stemmalaulu The Beach Boysin kappaleesta "Do It Again". Levyn ilmestymistä seuraavana vuonna The Beach Boysin laulaja Mike Love levytti kappaleesta cover-version sooloalbumilleen *[[Looking Back with Love]]*.

Albumin nimikkoraidasta tehtiin *Super Duper* -niminen parodia brittiläisessä *[[Ei yhdeksän uutiset]]* -viihdeohjelmassa. 

## Kappaleet

Kaikki laulut kirjoittaneet Andersson ja Ulvaeus.

#Super Trouper – 4:11
#The Winner Takes It All – 4:55
#On and On and On – 3:40
#Andante, Andante – 4:39
#Me and I – 4:54
#Happy New Year – 4:23
#Our Last Summer – 4:19
#The Piper – 3:26
#Lay All Your Love on Me – 4:33
#The Way Old Friends Do (live) - 2:57
**Vuoden 2001 cd-version bonuskappaleet ([[Polar Music]])**
*Elaine – 3:44 
*Put On Your White Sombrero – 4:34

## Muusikot

**Abba**
*Benny Andersson – syntetisaattori, koskettimet, laulu
*Agnetha Fältskog – laulu
*Anni-Frid Lyngstad – laulu
*Björn Ulvaeus – akustinen kitara, laulu

**Studiomuusikot**
*Ola Brunkert – rummut
*Lars Carlsson – torvi
*Anders Glenmark – kitara
*Rutger Gunnarsson – basso, kitara
*Janne Kling – huilu, saksofoni
*Per Lindvall – rummut
*Janne Schaffer – kitara
*Ake Sundqvist – lyömäsoittimet
*Mike Watson – basso
*Lasse Wellander – kitara
*Kajtek Wojciechowski – saksofoni

## Lähteet
Kädettömät kuninkaat ja muita häiritseviä tarinoita

**Kädettömät kuninkaat ja muita häiritseviä tarinoita** on Johanna Sinisalon novellikokoelma, joka on julkaistu vuonna 2005. Kokoelma on retrospektiivinen kooste aiemmin lehdissä ja antologioissa julkaistua lyhytproosaa 20 vuoden ajalta, mukana myös yksi ennen julkaisematon novelli. Novellien teemoja ovat muun muassa valtajärjestelmät ja hierarkiat, ihmisen, luonnon ja myytin suhde sekä viestimien vaikutus ihmisen elämään.

## Sisällys
* ”Lukko” (1985)
* ”Palvelukseen halutaan kokenut neitsyt” (1986)
* ”Sorsapuisto” (1986)
* ”Varhain aamulla Siirtola 11:n portilla” (1987)
* ”Transit” (1988)
* ”Hanna” (1988)
* ”Valkoinen hiiri” (1988)
* ”Metsän tuttu” (1991)
* ”Me vakuutamme sinut” (1993)
* ”Kädettömät kuninkaat” (1994)
* ”Tango merellä” (1996)
* ”Etiäinen” (2001)
* ”Baby Doll” (2002)
* ”Grande Randonnée” (2005) 
* ”Yhdeksän ruukkua” (2004)

## Lähteet

## Aiheesta muualla
* M. G. Soikkeli: Jeesuksen takapiru ja mainosguru helvetistä. Kiiltomato.net 6.6.2005.
* 
* Juhana Pettersson: Kädettömät kuninkaat . Perkeleen periskooppi 25.9.05
* Kimmo Rantanen: Kädettömät kuninkaat. Turun sanomat 2.5.2005.
St. Gallenin luostari

**St. Gallenin luostari** oli vuosisatojen ajan yksi Euroopan tärkeimmistä benediktiiniluostareista. Se sijaitsee St. Gallenin kaupungissa nykyisessä Sveitsissä. Luostari on Unescon maailmanperintökohde.

Luostari perustettiin vuonna 720. Keskiajan jälkeen siellä herätettiin uudelleen henkiin oluen valmistus. Luostariin kuului 700- ja 800-luvuilla useita panimotaloja. Varhaisista luostarirakennuksista on kovin vähän jäljellä; suurin osa nykyisistä rakennuksista on barokkia vuosilta 1755-1768.

St. Gallenin luostarin kirjasto on yksi maailman parhaiten säilyneistä keskiaikaisista kirjastoista. Vuonna 2005 siellä oli yli 160&nbsp;000 teosta, joista 2&nbsp;200 on käsin kirjoitettuja ja 500 yli tuhat vuotta vanhoja.

## Lähteet

## Aiheesta muualla
Sankt Gallen (kantoni)

**Sankt Gallenin kantoni** (Saks. *Kanton* Sankt *Gallen*, ransk. *Canton de Saint-Gall*, ital. *Canton San Gallo*, retoromaaniksi *Chantun Son Gagl*) on yksi Sveitsin 26 kantonista. Se sijaitsee maan koillisosassa. Kantonin pääkaupunki on Sankt Gallen.

## Maantiede
Suurin osa kantonin alueesta on kumpuilevaa Mittellandia, mutta eteläosa on Alppeja: Kantonin korkein vuori on Glarusin Alpeilla sijaitseva Ringelspitz (3&nbsp;247 m mpy.). Säntis (2&nbsp;502 m mpy.) on tunnettu vuori Appenzellin Alpeilla.
 
Sankt Gallenin kantoni rajoittuu koillisessa Bodenjärveen ja Saksaan sekä idässä Reiniin ja Itävaltaan ja Liechtensteiniin. Etelässä kantonin naapurina ovat Graubündenin, Glarusin ja Schwyzin kantonit, lännessä Zürichin kantoni. Pohjoinen rajanaapuri on Thurgau. St. Gallenin kantoni ympäröi Appenzell Ausserrhodenin ja Appenzell Innerrhodenin kantonit.

Reinin lisäksi kantonia halkovat muun muassa Thur-, Sitter-, Linth- ja Tössjoet.

## Historiaa
Kantonin alue on muodostunut St. Gallenin luostarin vuosisatojen varrella hankkimasta maaomaisuudesta. Sankt Gallen on kuulunut Sveitsin valaliittoon vuodesta 1803. 

## Asukkaat ja hallinto
Sankt Gallenin kantoni koostuu 77 kunnasta (1.1.2013 alkaen), jotka muodostavat kahdeksan hallintoaluetta (). Kantonissa on runsaat 500&nbsp;000 asukasta. Sen kokonaispinta-ala 2&nbsp;031 neliökilometriä, josta 80 neliökilometriä on järviä (Bodenjärvi, Walensee, Zürichinjärvi).

Kantonin kaupungit eli yli 10&nbsp;000 asukkaan kunnat ovat:

Kantoni on saksankielinen: 88 prosenttia asukkaista käyttää saksaa pääkielenään (vuonna 2017). Kantonin valtauskonto on katolisuus, jota tunnustaa 44 prosenttia asukkaista (vuonna 2017). Kantonin vakituista asukkaista neljännes (24 %) oli vuoden 2019 lopussa ulkomaalaisia.

## Talous
Kantonin työpaikoista 67 prosenttia oli vuonna 2016 palvelusektorilla. Teollisuus työllisti 29 prosenttia kantonilaisista. Kantonin alueesta lähes puolet on maatalousmaata (47 % vuonna 2009), mutta alkutuotanto (maa- ja metsätalous) työllistää enää neljä prosenttia kantonin työntekijöistä.

### Liikenne
Moottoritie A1 kulkee kantonin pohjoisosan poikki, A13 itärajaa seuraillen sekä A3 eteläosan poikki. SBB:n pääradat Zürichistä Sankt Gallenin kautta Rorschachiin ja edelleen Sargansiin sekä Zürichistä Thalwilin kautta Sargansiin ja edelleen Churiin kulkevat kantonin poikki.

## Nähtävyydet
700-luvulta peräisin oleva Sankt Gallenin benediktiiniläisluostari on Unescon maailmanperintökohde. 

## Lähteet
*

### Viitteet

## Aiheesta muualla
Elektroninen peli

**Elektroninen peli** on peli, jonka vuorovaikutuksellisissa toiminnoissa on hyödynnetty sähköä. Yleisin pelityyppi on videopeli, minkä takia termejä käytetään joskus virheellisesti sekaisin. Muita elektronisia pelejä ovat kannettavat elektroniikkapelit, erilliset systeemit (kuten flipperit, rahapeliautomaatit tai sähkömekaaniset pelihallipelit) tai äänipelit.

## Tyypit
### Elektroniikkapeli

### Flipperit

### Kourapelit

### Pachinko

### Rahapeliautomaatti

### Äänipeli

### Videopeli

## Katso myös
* Digitaalinen peli

## Kirjallisuutta
* 

## Aiheesta muualla
Hedgerahasto

**Hedgerahasto** on sijoitusrahasto, joka pyrkii markkinatilanteesta riippumatta kasvattamaan arvoaan. Se on **absoluuttisen tuottotavoitteen rahasto** ja pyrkii siten jatkuvasti positiiviseen pääoman tuottoon kaikissa markkinatilanteissa. Hedgerahastoissa riski on suurempi ja salkunhoitajan kyvyillä on suurempi merkitys kuin perinteisissä rahastoissa. Hedgerahastot voivat sijoittaa osakkeiden lisäksi esimerkiksi johdannaisiin. Käytännössä menestyksekkään hedge-rahaston tuoton pitää perustua johonkin markkinatuotosta riippumattomaan strategiaan.

Rahastoja kutsutaan myös hedge fund -rahastoiksi. Yhdysvalloissa hedge fund tarkoittaa sijoitusyhtiötä.

## Hedgerahaston sijoitusstrategia
Hedgerahaston sijoitusstrategiat poikkeavat perinteisistä rahastoista usein merkittävästi. Osake- ja korkosijoitusten lisäksi hedgerahastot sijoittavat laajasti muihinkin omaisuuslajeihin, esimerkiksi valuuttoihin tai raaka-aineisiin. Jonkinasteinen johdannaisten käyttö on olennainen osa sijoitusstrategian toteutusta ja myös sijoitusten arvon suojaamista suunnittelemattomilta riskeiltä. Eri hedgerahastot toteuttavat erilaisia sijoitusstrategioita, ja rahastojen riskitasot vaihtelevat merkittävästi rahastosta toiseen. Kuten perinteisemmät rahastot, osa hedgerahastoista pyrkii tasaiseen ja maltilliseen arvonnousuun. Osa hedgerahastoista sallii suuren tuotonvaihtelun eli volatiliteetin tavoitellen suurempaa arvonnousua suunnitellulla sijoitusaikavälillä.

## Sijoitusten suojaaminen
Sana *hedge* viittaa sijoitukseen tai järjestelyyn, jolla vähennetään toisen sijoituksen riskiä tai eliminoidaan se kokonaan. Hedgerahastojen kohdalla termi viittaa rahastojen riippumattomuuteen markkinakehityksestä. Pyrkiessään absoluuttiseen tuottotavoitteeseen kaikissa tilanteissa rahasto joutuu suojautumaan negatiiviselta markkinakehitykseltä. Tällöin käytännössä rahasto joutuu luopumaan myös hyvien aikojen positiivisista tuotoista. Rahaston tuoton voi ajatella olevan täysin suojattu (*hedged*) markkinoiden kehitykseltä. Rahaston tuotto perustuu tällöin vain sijoitusstrategian mukaiseen markkinariippumattomaan tuottolähteeseen.

## Riskinoton kritiikki
Hedgerahastoja kohtaan on esitetty kritiikkiä, koska osa niistä käyttää merkittävästi johdannaisia – ei pelkästään suojaukseen vaan myös markkinanäkemyksen ottamiseen, mikä kohottaa riskitasoa. Näin hedgerahastosta tulee käytännössä vipurahasto. Osa sijoittajista ei kuitenkaan tätä huomaa.

Osa hedgerahastoista hakee arvonnousua esimerkiksi jakamalla monialayhtiöitä, joista ne hakevat määräysvaltaa isojen pääomien turvin. 

Tunnetuin esimerkki hedgerahastojen riskienhallinnan epäonnistumisesta on Long-Term Capital Managementin (LTCM) romahtaminen vuonna 1998. LTCM:n romahtaminen uhkasi aiheuttaa vakavia ongelmia rahoitusmarkkinoilla, joten Yhdysvaltojen keskuspankin FEDin johdolla järjestettiin pelastusoperaatio ongelmien leviämisen estämiseksi.

Lokakuun 2008 finanssikriisissä nimenomaan hedgerahastojen arvonlaskun uskottiin olleen osa markkinavaihteluiden jyrkentymiseen.

## Lähteet

## Aiheesta muualla
* Sijoitustieto.fi: Hedgerahastot
*
Kinderdijk

**Kinderdijk** [ˌkɪndərˈdɛik] on kylä Alankomaissa, Alblasserdamin ja Nieuw-Lekkerlandin kuntien alueella, 15 kilometriä Rotterdamin itäpuolella. Se sijaitsee polderissa Lek- ja Noord-jokien välisellä alueella. Kinderdijkissä on jäljellä 19 vanhan tuulimyllyn ryhmä, joita on aikanaan käytetty polderin kuivaamiseen. Tämä on Alankomaiden suurin vanhojen tuulimyllyjen rypäs, yksi maan suosituimmista matkailukohteista ja UNESCOn maailmanperintökohde vuodesta 1997 lähtien.

## Lähteet

## Aiheesta muualla